環尾狐猴

環尾狐猴又叫節尾狐猴，貓狐猴，係狐猴科狐猴屬嘅唯一一種。廸士尼以前嘅「荒失失奇兵」嘅主角之一就係呢種。

特徵 
好似狐狸咁有一個好長嘅尖咀，而嗅覺亦非常靈敏。條尾有一節節嘅條紋係佢嘅主要特徵。

分布地 
分布喺馬達加斯加南部邊境位置，生活喺乾旱多岩石嘅地區。現時環尾狐猴主要分布喺拜倫地自然保護區。

習性 
環尾狐猴係一種羣居動物，由狐猴乸帶領，一群大概有20隻左右。白天活動，鍾意喺地面行，有時會一路行一路跳，動作好滑稽。好戰，成日為咗爭地盤而打鬥，尤其係每年11～12月發情交配時期，並且經常以肛門腺分泌腺液塗喺樹度，以鞏固地盤。主要食植物性食物，但有時都食昆蟲、鳥蛋甚至幼鳥。佢哋好注重清潔，所以食嘢嗰陣會盡量舉高雙手。懷孕期5個月，每胎2—3個仔，6個月開始戒奶，2歲開始性成熟。有18至20年命。天敵係猛禽、馬島狸同埋人，但逃生能力非常之高。

保育 
環尾狐猴喺IUCN紅色名錄裏面被列入「易危」級別，即係喺中期內可能有比較高嘅滅絕威脅。而喺瀕危野生動植物種國際貿易公約裏面亦被列入《附錄I》之中，禁止喺國際間進行交易。

全球31種狐猴中，約有15種經常被放喺動物園內繁殖，環尾狐猴係其中之一。雖然早喺1858年倫敦動物園已開始飼養第一隻環尾狐猴，但真正建立環尾狐猴種群就要直到1960年代，例如位於美國加州嘅聖地牙哥動物園喺野外獲得4隻環尾狐猴，飼養籠內達20年，其間已成功繁殖近100隻動物。而跟據ISIS記錄顯示，直到21世紀全球動物園已有多過1300個環狐猴種群。

香港動植物公園養環尾狐猴亦有一段歷史，直到而家仍有多次成功繁殖嘅記錄，分布喺幾個獸籠內。

相

資料來源 
 香港動植物公園環尾狐猴介紹
 《非洲野生動物報導文學：荒野狂奔》，孫啟元著，ISBN 962-85307-7-1
 《Encyclopedia of the World's Zoos (Volume 2) G-P》，ISBN 1-57958-174-9。

馬達加斯加動物

IUCN易危物種
靈長目
馬達加斯加動物